Vebjørn Selbekk

Vebjørn Kroll Selbekk (født 1969) er en norsk redaktør, journalist og debattant med et kristenkonservativt ståsted. Han er sjefredaktør i den kristne dagsavisen Dagen. Selbekk var redaktør for Magazinet fra 1989 og frem til den ble fusjonert med Dagen i 2008. Han ble sentral i stridighetene om de såkalte Muhammed-karikaturene i 2006, etter at Magazinet trykte en faksimile av dem.

 Bakgrunn og arbeid 
Vebjørn Selbekk vokste opp i Meråker i Nord-Trøndelag med far fra Norge og mor fra DDR. Han var som ung knyttet til Misjonskirken i Stjørdal. Han begynte sin journalistkarriere i Stjørdalens Blad.

Han er utdannet cand.mag. i historie, kristendom og samfunnskunnskap fra Universitetet i Trondheim med tilleggsutdannelse fra Trondheim økonomiske høgskole.

Han gikk Livets Ords bibelskole i Uppsala i Sverige og var i mange år sentral innen trosbevegelsen i Norge.

I 1989 ble han redaktør i Magazinet, som var trosbevegelsens organ. I 2006 ble avisen fusjonert med Dagen. Han var samfunnsredaktør i DagenMagazinet frem til han ble konstituert som sjefredaktør i 2010. I samband med at Selbekk ble sjefredaktør, ble avisens navn endret tilbake til Dagen.

Kort tid før han ble konstituert som sjefredaktør, meldte han seg inn i Den norske kirke.

Selbekk ble omtalt i riksdekkende media første gang i 1993 i forbindelse med at han satt som komitemedlem av Folkeaksjonen mot Partnerskapsloven. Selbekk var kandidat for Samlingspartiet Ny Fremtid i Nord-Trøndelag ved stortingsvalget 1993.ssb.no Stortingsvalget 1993 s.128

Han var med i 6 sesong av Farmen kjendis, og i 5. sesong av Forræder.

 Muhammed-karikaturene 
Selbekk ble landskjent da han som sjefredaktør for Magazinet 9. januar 2006 trykket faksimiler av tolv karikaturtegninger av den islamske profeten Muhammed fra Jyllands-Posten i Danmark i ytringsfrihetens navn. Mange muslimer følte seg dypt krenket av tegningene, og offentliggjøringen førte til voldsomme protester. I en rekke muslimske land ble det avholdt dramatiske demonstrasjoner samt utført ambassadebranner og drap. Selbekk mottok flere drapstrusler fordi han hadde latt tegningene publisere.

Det 9. februar 2006 ble Vebjørn Selbekk anmeldt av den muslimske organisasjonen Al-Jinnah Foundation og lederen Khalid Mohammad for blasfemi og for å ha «satt norske liv i utlandet i fare ved å provosere med publiseringen av Muhammed-tegningene». Etter at Selbekk dagen etter offentlig beklaget seg ba Mohammed Hamdan, lederen i Islamsk Råd Norge, alle muslimer akseptere Selbekks beklagelse og legge striden bak seg. Selbekk fortalte noen år senere at beklagelsen var utløst av hardt press fra regjeringen, truslene han mottok og de opphetede reaksjonene i Midtøsten. Blant annet ble den norske ambassaden i Syria satt i brann av sinte demonstranter. Selbekk fortalte videre at han angrer på sin egen beklagelse.

Karikaturstriden endret Selbekks syn på blasfemi. Mens han i 2004 offentlig uttrykket støtte til den daværende regjeringens vedtak om å videreføre blasfemiparagrafen, skiftet han mening. Han mener man ikke kan ha en blasfemiparagraf som politiske tanker kan gjemme seg bak. Selbekk hevdet at Jyllands-Postens publisering av Muhammed-karikaturene ikke først og fremst var et angrep på islam som religion, men et angrep på politiske ideologier. Under Selbekks tid som redaktør for Dagen publiserte avisen mange kristenkarikaturer.

På tiårsdagen for starten på karrikaturstriden, 30. september 2015, besluttet Fritt Ords styre å tildele Selbekk Fritt Ords Honnør. Også redaktør i Jyllands-Posten, Flemming Rose, fikk Fritt Ords Honnør ved samme anledning. Honnøren er en påskjønnelse for verdifullt virke i det frie ords tjeneste, gjerne i tilknytning til en aktuell sak.

 Offentlige verv 
I 2015 ble han oppnevnt som medlem av Kringkastingsrådet, og i 2020 ble han utnevnt som medlem av regjeringens ytringsfrihetskommisjon.

 Bibliografi 
Selbekk har utgitt flere bøker. 

  Jødehat på norsk. 
  Truet av islamister, om begivenhetene rundt trykkingen av Muhammed-karikaturene. 
  T.B. Barratt – forfulgt og etterfulgt. 
  Korset & davidsstjernen : Norge, jødene og Israel - fra 1814 til i dag 
  Fryktens makt 

 Referanser 

 Eksterne lenker 

 VG-nettmøte med Selbekk
 Brukt av Regjeringen (Kronikk av Vebjørn Selbekk i Aftenposten, 3.10.06)
 Anmeldelse av Selbekks bok "Truet av islamister" (Dagbladet, 8.10.06)
 Selbekk endret syn på blasfemiparagrafen (Dagbladet, 16.10.06)
 Intervju med Vebjørn Selbekk (Liberaleren, 28.8.08) 


Kategori:Norske redaktører
Kategori:Norske journalister
Kategori:Personer fra Meråker kommune
Kategori:Farmen kjendis-deltakere